text: ৬শ’ বছরের সাক্ষী গফরগাঁওয়ের ‘তেরশ্রী জামে মসজিদ’। এই ৬শ’ বছরের ইতিহাস ও ঐতিহ্য হিসেবে আজও এক ঠায়ে দাঁড়িয়ে আছে ‘তেরশ্রী জামে মসজিদ’। ময়মনসিংহের গফরগাঁও উপজেলার উস্থি ইউনিয়নের তেরশ্রী গ্রামে এই মসজিদের অবস্থান। অসাধারণ নির্মাণশৈলীর মসজিদটি রক্ষণাবেক্ষণের অভাবে বর্তমানে ধ্বংসের দ্বারপ্রান্তে। পুনঃসংস্কার করলে তা ইসলাম ধর্মাবলম্বীসহ সাধারণ দর্শনার্থীদের কাছে জনপ্রিয় হয়ে উঠবে বলে মনে করছেন এলাকাবাসী।
  
  জানা যায়, মুঘল আমলে এ মসজিদটি নির্মাণ করা হয়। এক গম্বুজ বিশিষ্ট মসজিদটি স্থাপত্য শিল্পের অসাধারণ নিদর্শন। ২২ ফুট বাই ২২ ফুট আয়তনের এই মসজিদের চার কোণে থামের ওপর চারটি, মাঝের দুই পাশের থামের ওপর চারটিসহ মোট ৮টি ছোট মিনার রয়েছে। দেয়ালের ব্যাস ৪ ফুট থেকে ৬ ফুট। দুই পাশে দুটি দরজা ও দুটি জানালা। গাঁথুনির জন্য পাতলা ইট ও টালির জন্য ব্যবহার করা হয়েছে চুন-সুরকি। মেহরাবে রয়েছে ছয়টি কুঠরি। মসজিদের ভেতরের দেয়ালে আঁকা আছে নানা ধরনের গুল্ম, লতাপাতা ও ফুলের কারুকাজ। সেগুলোও নষ্ট হওয়ার পথে। শোনা যায় ,মসজিদের গাঁথুনির সময় চুন-সুরকির সঙ্গে মসুর ডালের মিশ্রণ দেওয়া হয়েছির। মসজিদের শিলালিপি প্রায় নষ্ট হয়ে গেছে। এ মসজিদটি ইংরেজি ১৪শ’ সালে নির্মাণ করা হয়েছিল।
  
  তেরশ্রী গ্রামের আবদুল জব্বার, মিজানুর রহমান, আলমগীর হোসেন বলেন, মসজিদটি পুনরায় সংস্কার করলে ধ্বংসের হাত থেকে রক্ষা পাবে। একই গ্রামের বৃদ্ধ শামছুর রহমান বলেন সরকারি অর্থায়নে মসজিদটি সংস্কার হলে ৬শ’ বছরের ইতিহাস সংরক্ষিত হবে। মসজিদটির ভেতরে বর্তমানে দুই কাতার করে নামাজ আদায় করেন মুসল্লিরা। অনেক আগেই মসজিদের ভেতরের ও বাইরের আবরণ খসে গেছে। আর ইট ক্ষয়ে ক্ষয়ে মসজিদটি ধ্বংসের দ্বারপ্রান্তে এসে পৌঁছেছে। রক্ষণাবেক্ষণের কারণে মসজিদটি হারিয়ে যেতে বসেছে।
  
  স্থানীয় ইউপি চেয়ারম্যান নজরুল ইসলাম তোতা মিয়া বলেন, প্রয়োজনীয় বরাদ্দ দিয়ে মসজিদটি সংস্কার না করলে প্রাচীন এ নিদর্শনটি হারিয়ে যাবে বলে আশঙ্কা করছি।
  এ বিষয়ে উপজেলা নির্বাহী কর্মকর্তা সিদ্ধার্থ শংকর কুণ্ডু বলেন, মসজিদটি কয়েক শতাব্দী প্রাচীন ও পুরনো। প্রত্নতত্ত্ব অধিদফতর এটি অধিগ্রহণ করে রক্ষণাবেক্ষণ করলে টিকিয়ে রাখা সম্ভব। আমি যথাযথ কর্তৃপক্ষের সঙ্গে কথা বলে দ্রুত পদক্ষেপ নেব।
title: দিঘিরপার মসজিদগফরগাঁও